Internasionale Verslag – 12 Junie 2020 - Corona Krisissentrum
Tuis / Internasionale Tendense / Internasionale Verslag – 12 Junie 2020
Internasionale Verslag – 12 Junie 2020
Die Verenigde Nasies het gister 'n verslag oor internasionale handel tydens die eerste vier maande van 2020 bekend gemaak. Die verslag toon 'n skerp afname in invoere en uitvoere in die meeste wêrelddele. Daar word ook voorspel dat internasionale handel in die tweede kwartaal van 2020 (April tot Junie) met 27% gaan daal en dat internasionale handel vir 2020 sowat 20% laer as in 2019 gaan wees. Die volgende grafiek wys dat die huidige daling in internasionale handel selfs slegter as tydens die finansiële krisis van 2008 is:
Die volgende tabel wys hoe die grootste ekonomieë in die wêreld se invoere en uitvoere vanaf Januarie tot Mei maandeliks gedaal het:
Ontwikkelende lande (soos Suid-Afrika) se handel het in April skerp afgeneem, selfs heelwat meer as die afname in invoere en uitvoere van ontwikkelde lande:
Dit is hoofsaaklik Australasië en enkele lande in Suid-Oos Asië wat die skerp daling in internasionale handel vrygespring het:
Dit is veral die motorbedryf, chemikalieë, masjinerie, energie en ander vervaardigingsektore wat ernstig deur die afname in internasionale handel geraak is:
Alle grafika: Verenigde Nasies
Aandelemarkte in die VSA het gister skerp gedaal nadat aandelepryse verlede week en vroeër hierdie week 'n goeie lopie gehad het. Die skerp daling gister volg op vrees van 'n hernude groei in die voorkoms van die koronavirus in meer as twintig Amerikaanse deelstate. Daar was die afgelope paar dae veral in die suide van die VSA (Arizona, Texas, Arkansas en Florida) 'n skerp styging in nuwe gevalle wat aangemeld word met die regering in Arizona wat gewaarsku het dat hospitale in dié deelstaat 80% van hulle kapasiteit bereik het. Markte in Asië het vanoggend die negatiewe sentiment oorgedra met markte in Suid-Korea en ander Asiatiese lande wat negatief geopen het.
Die Verenigde Nasies se Wêreldinstituut vir Ontwikkelingsekonomie (UNU-WIDER) het gister 'n verslag oor die verwagte styging in armoede in die wêreld bekend gemaak. Volgens die verslag kan die aantal mense in die wêreld wat daagliks met minder as 1,9 dollar moet klaarkom vanjaar tot 1,12 miljard styg. Meer as 3,7 miljard mense wêreldwyd sal met minder as 5,5 dollar per dag moet klaarkom.
Mexiko se industriële uitset het in April met 25% gedaal. Dit is die grootste daling in vervaardiging in Mexiko sedert daar in 1993 met rekordhouding begin is. Konstruksie en vervaardiging het onderskeidelik met 38% en 35% in April gedaal.
Meer as 500 000 mense in Frankryk het tydens die eerste kwartaal van 2020 hulle werk verloor. Dit behels 'n 2% afname in totale indiensname in Frankryk. Die meeste werksverliese was in die privaatsektor, met veral tydelike werkers (soos restaurantwerkers) wat hulle werk verloor het. Werkloosheid in Frankryk is nou die hoogste sedert die einde van 2017.
Die regeringsleiers van die Visegrad Groep (Hongarye, Tsjeggië, Pole en Slowakye) het gister by 'n kasteel in Tsjeggië bymekaar gekom om oor die ekonomiese herstel na die koronapandemie te praat. Die vier leiers, wat gereeld 'n gedeelde reaksie op belangrike sake in Europa huldig, het na die vergadering gevra dat die Europese Unie se koronakrisis hulpfonds regverdig tussen Europese lande verdeel moet word. Daar bestaan vrese dat lande in die suide van Europa 'n groter hap van die fondse sal kry as lande uit die noorde en sentrale dele van Europa. Viktor Orban, die Hongaarse Eerste Minister, het gewaarsku dat dit riskant is om fondse te spandeer waaroor Europese lande nie werklik beskik nie en dat hy bekommerd is oor die enorme skuldlas wat nou tussen lidlande van die EU gedeel moet word.
Die sosiale media-platform Twitter het gister bekend bemaak dat hulle 23 750 rekeninge wat uit China op die platform bedryf word, gesluit het omdat dit deel uitmaak van 'n georkestreerde program van die Chinese regering om propaganda en foutiewe inligting oor die koronapandemie te versprei. Behalwe vir die 23 750 rekeninge is nog 150 000 gevind wat op een of ander manier China se propaganda help aanblaas.
Die Turkse lugdiens, Turkish Airlines, het internasionale vlugte na verskeie bestemmings, veral in Europa hervat. Vlugte na Londen, Düsseldorf, Amsterdam, Frankfurt, Berlyn en München is hierdie week hervat en die lugdiens beplan om vanaf volgende week vlugte na verskeie bestemmings in ander wêrelddele, wat as lae risiko-gebiede bestempel word, te hervat.
Brasilië het nou meer as 40 000 sterftes weens COVID-19 aangemeld. Gister is 1 239 mense in dié land weens COVID-19 dood en is 30 412 nuwe gevalle van die virus aangemeld. Meer as 800 000 mense is tot dusver positief vir die koronavirus in Brasilië getoets, wat dit die land met die tweede meeste gevalle in die wêreld maak. Daar word verwag dat Brasilië teen later vandag meer sterftes as die Verenigde Koninkryk sal hê en dus die tweede meeste sterftes in die wêreld.
Terwyl dit 98 dae sedert die eerste geval van die koronavirus in Afrika aangemeld is, geneem het om tot by 100 000 gevalle te kom, het dit slegs 18 dae geneem totdat 200 000 mense op dié kontinent met die virus gediagnoseer is. Die een rede vir hierdie skerp toename is verhoogde toetskapasiteit in meer ontwikkelde dele van Afrika. Tot dusver is 5 600 mense in Afrika aan COVID-19 oorlede. Die meeste lande op die kontinent het egter uiters beperkte vermoë om mense vir die virus te toets. Die ses lande in Afrika met die grootste toename in gevalle is: